## Zakon o izmjenama i dopunama Zakona o Agenciji Republike Hrvatske za restrukturiranje i razvoj

### NN 19/1991 (23.4.1991.), Zakon o izmjenama i dopunama Zakona o Agenciji Republike Hrvatske za restrukturiranje i razvoj

# SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o izmjenama i dopunama Zakona o Agenciji Republike Hrvatske za restrukturiranje i razvoj

Proglašavam Zakon o izmjenama i dopunama Zakona o Agenciji Republike
Hrvatske za restrukturiranje i razvoj kojeg je Sabor Republike Hrvatske
donio na sjednicama Vijeća udruženog rada 17. travnja 1991, Vijeća općina
17. travnja 1991. i Društveno-političkog vijeća 17. travnja 1991. godine

Klasa: 011-01 /91-01/27

Urbroj:71-91-1

Zagreb, 22. travnja 1991.

Predsjednik Republike Hrvatske

**dr. Franjo Tuđman, v. r.**

---

## ZAKON

### o izmjenama i dopunama Zakona o Agenciji Republike Hrvatske za restrukturiranje i razvoj

Član 1.

U Zakonu o Agenciji Republike Hrvatske za restrukturiranje i razvoj
("Narodne novine", br. 18/90 i 47/90) u članu 2. stavu 1. rijeć
"društvena" briše se.

Član 2.

Član 3. mijenja se i glasi: "Djelatnost Agencije je izvršavanje
stručnih i drugih poslova u vezi s pretvorbom društvenih poduzeća, privatizacijom
poduzeća, kao i promicanje inozemnih ulaganja i razvoj gospodarstva Republike
Hrvatske".

Član 3.

Iza člana 3. dodaju se četiri nova člana koji glase: "Član 3a.
U okviru obavljanja djelatnosti Agencija vrši javna ovlaštenja određena
zakonom. Član 3b. Agencija u okviru djelatnosti:

- organizira i pruža stručnu pomoć pri privatizaciji i pretvorbi društvenih
poduzeća u skladu sa zakonom,

- nadzire pretvorbu poduzeća,

- daje upute za provođenje Zakona o pretvorbi društvenih poduzeća,

- organizira savjetovanja i seminare za izobrazbu i stručno osposobljavanje
i usavršavanje za poslove pretvorbe, privatizacije, razvoja i promicanja
inozemnih ulaganja,

- savjetuje poduzeća u svezi s postupkom restrukturiranja, privatizacije
i vlasničke pretvorbe u konkretnim slučajevima,

- obavlja u ime i za račun Hrvatskog fonda za razvoj (u daljnjem tekstu:
Fond) stručne poslove vezane za prodaju dionica koje je Fond stekao pretvorbom
društvenih poduzeća i obavlja za Fond druge poslove određene Zakonom o
pretvorbi društvenih poduzeća,

- organizira aktivnosti na promicanju inozemnih ulaganja,

- koordinira interese svih subjekata u Republici Hrvatskoj vezanih za
ostvarenje inozemnih ulaganja,

- sudjeluje u izradi studija o razvoju pojedinih grana gospodarstva
Republike Hrvatske koja osobito definiraju ključne mehanizme strategije
razvoja: privatizacija, zajednička ulaganja inozemnih i domaćih pravnih
i fizičkih osoba, javnih poduzeća i dr.,

- daje mišljenje Vladi Republike Hrvatske na zahtjev za izdavanje koncesije,

- daje stručnu pomoć kod statusnih promjena poduzeća i - obavlja druge
poslove određene zakonom i drugim propisima. Član 3c. U obavljanju djelatnosti
utvrđene zakonom i drugim propisima Agencija surađuje s nadležnim organima
Republike Hrvatske i institucijama u Republici Hrvatskoj, te međunarodnim
institucijama i organizacijama. Član 3d. Za obavljanje svoje djelatnosti
Agencija osniva područne urede."

Član 4.

Članovi od 8a. do 8h. brišu se.

Član 5.

U članu 9. stavu 1. iza prve alineje dodaje se nova alineja koja glasi
"- sjedišta područnih ureda",

Član 6.

Ovlašćuje se Zakonodavno-pravna komisija Sabora da utvrdi i izda pročišćeni
tekst Zakona o Agenciji Republike Hrvatske za restrukturiranje i razvoj.

Član 7.

Ovaj zakon stupa na snagu osmog dana od dana objave u "Narodnim
novinama".

Klasa: 302-01 /90-03/04-

Zagreb, 17. travnja 1991

SABOR REPUBLIKE HRVATSKE

Predsjednik Sabora

**dr. Žarko Domljan, v. r.**

Predsjednik Vijeća udruženog rada

**Ivan Matija, v. r.**

Predsjednik Vijeća općina

**Luka Bebić, v. r.**

Predsjednik Društveno-političkog vijeća

**Ivan Vekić, v. r.**

Zakon, NN 19/1991-591